Komission direktiivi 2000/42/EY, annettu 22 päivänä kesäkuuta 2000, viljojen torjunta-ainejäämistä annetun neuvoston direktiivin 86/362/ETY, eläinkunnasta peräisin olevissa elintarvikkeissa ja niiden pinnassa olevien torjunta-ainejäämien enimmäismäärien vahvistamisesta annetun neuvoston direktiivin 86/363/ETY ja torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, annetun neuvoston direktiivin 90/642/ETY liitteiden muuttamisesta (ETA:n kannalta merkityksellinen teksti)



Virallinen lehti nro L 158 , 30/06/2000 s. 0051 - 0075



Komission direktiivi 2000/42/EY, annettu 22 päivänä kesäkuuta 2000, viljojen torjunta-ainejäämistä annetun neuvoston direktiivin 86/362/ETY, eläinkunnasta peräisin olevissa elintarvikkeissa ja niiden pinnassa olevien torjunta-ainejäämien enimmäismäärien vahvistamisesta annetun neuvoston direktiivin 86/363/ETY ja torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, annetun neuvoston direktiivin 90/642/ETY liitteiden muuttamisesta (ETA:n kannalta merkityksellinen teksti) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon viljojen torjunta-ainejäämien enimmäismääristä 24 päivänä heinäkuuta 1986 annetun neuvoston direktiivin 86/362/ETY(1), sellaisena kuin se on viimeksi muutettuna komission direktiivillä 2000/24/EY(2), ja erityisesti sen 10 artiklan, ottaa huomioon eläinkunnasta peräisin olevissa elintarvikkeissa ja niiden pinnassa olevien torjunta-ainejäämien enimmäismäärien vahvistamisesta 24 päivänä heinäkuuta 1986 annetun neuvoston direktiivin 86/363/ETY(3), sellaisena kuin se on viimeksi muutettuna direktiivillä 2000/24/EY, ja erityisesti sen 10 artiklan, ottaa huomioon torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, 27 päivänä marraskuuta 1990 annetun neuvoston direktiivin 90/642/ETY(4), sellaisena kuin se on viimeksi muutettuna direktiivillä 2000/24/EY, ja erityisesti sen 7 artiklan, sekä katsoo seuraavaa: (1) Neuvoston direktiivien 86/362/ETY, 86/363/ETY ja 90/642/ETY liitteissä mainittujen jäämien enimmäismäärien vahvistamisesta benalaksyylin, benfurakarbin, karbofuraanin, karbosulfaanin, syflutriinin, etefonin, fenarimolin, furatiokarbin, lambda-syhalotriinin, metalaksyylin ja propikonatsolin osalta annetuissa direktiiveissä 94/29/EY(5) ja 94/30/EY(6) säädetään, että monien tuotteiden torjunta-aineiden enimmäismääräksi vahvistetaan ilman eri toimenpiteitä analyysiherkkyyden alaraja, ellei muuta enimmäismäärää ole vahvistettu viimeistään 30 päivänä kesäkuuta 1999. Komission direktiivillä 97/71/EY(7) täksi päivämääräksi muutettiin "viimeistään 1 päivänä heinäkuuta 2000". (2) Neuvoston direktiivien 86/362/ETY, 86/363/ETY ja 90/642/ETY liitteissä mainittujen jäämien enimmäismäärien vahvistamisesta aldikarbin, amitratsin, metidationin, metomyylin, tiodikarbin, pirimifosi-metyylin ja tiabendatsolin osalta annetuissa neuvoston direktiiveissä 95/38/EY(8) ja 95/39/EY(9) säädetään, että monien tuotteiden torjunta-aineiden enimmäismääräksi vahvistetaan ilman eri toimenpiteitä analyysiherkkyyden alaraja, ellei muuta enimmäismäärää ole vahvistettu viimeistään 1 päivänä heinäkuuta 2000. (3) Neuvoston direktiivien 86/362/ETY, 86/363/ETY ja 90/642/ETY liitteissä mainittujen jäämien enimmäismäärien vahvistamisesta klormekvatin, diatsinonin, dikofolin, disulfotonin, endosulfaanin, fenbutatinaoksidin, mekarbaamin, foraatin, propoksuurin, propytsamidin, triatsofossin ja triforiinin osalta annetuissa neuvoston direktiiveissä 96/32/EY(10) ja 96/33/EY(11) säädetään, että monien tuotteiden torjunta-aineiden enimmäismääräksi vahvistetaan ilman eri toimenpiteitä analyysiherkkyyden alaraja, ellei muuta enimmäismäärää ole vahvistettu viimeistään 30 päivänä huhtikuuta 2000. Komission direktiivillä 97/71/EY täksi päivämääräksi muutettiin "viimeistään 1 päivänä heinäkuuta 2000". (4) Direktiivien 86/362/ETY, 86/363/ETY ja 90/642/ETY liitteissä mainittujen jäämien enimmäismäärien vahvistamisesta benomyylin, karbendatsiimin, tiofanaattimetyylin, klorotaloniilin, fenvaleraatin (sekä ainesosien muiden sekoitusten), asefaatin ja kvinalfossin osalta annetussa komission direktiivissä 98/82/EY(12) säädetään, että monien tuotteiden torjunta-aineiden enimmäismääräksi vahvistetaan ilman eri toimenpiteitä analyysiherkkyyden alaraja, ellei muuta enimmäismäärää ole vahvistettu viimeistään 1 päivänä heinäkuuta 2000. (5) Edellä mainitut kohdat direktiivien liitteissä jätettiin avoimiksi tai vahvistettiin väliaikaisesti, koska säädösten antamishetkellä ei ollut käytettävissä riittäviä tietoja jäämien enimmäismäärien vahvistamiseksi yhteisön tasolla. Mainitun määräajan vahvistamisella pyrittiin siihen, että asianomaisilla tahoilla olisi riittävästi aikaa tarvittavien tietojen hankkimiseen, jotta jäämien enimmäismäärät voitaisiin yhteisön tasolla vahvistaa analyysiherkkyyden alarajaa korkeammiksi, silloin kun se on tarkoituksenmukaista ja perusteltua. Määräaika ilmoitettiin asianomaisille. Monista avoimista kohdista on toimitettu lisätietoja, joten jäämien enimmäismäärä voidaan vahvistaa. Jos lisätietoja ei ole toimitettu, on tarkoituksenmukaista vahvistaa jäämien enimmäismääräksi analyysiherkkyyden alaraja. (6) Yhteisön kauppakumppaneilta saatiin pyyntöjä, joiden tueksi esitettiin lisätietoja ja jotka koskivat korkeampien jäämien enimmäismäärien vahvistamista joillekin torjunta-aineille, joiden jäämien enimmäismääriä koskevat kohdat oli jo vahvistettu perusdirektiivien liitteissä. (7) Käytettävissä olevat tiedot on tutkittu. Monien kohtien osalta tiedot riittävät jäämämäärien vahvistamiseen analyysiherkkyyden alarajaa korkeammaksi, mikä on myös tarkoituksenmukaista. Joidenkin kohtien osalta käytettävissä olevat tiedot ovat riittämättömiä, ja on tarkoituksenmukaista vahvistaa jäämien enimmäismääräksi analyysiherkkyyden alaraja. Muiden kohtien osalta tiedot ovat riittävät mutta osoittavat, että jäämien enimmäismäärien vahvistaminen analyysiherkkyyden alarajaa korkeammaksi saattaisi aiheuttaa kuluttajien liian suuren akuutin tai jatkuvan altistumisen jäämille. Tällaisissa tapauksissa on tarkoituksenmukaista vahvistaa jäämien enimmäismääräksi analyysiherkkyyden alaraja. (8) Fenvaleraattia tehoaineena sisältäville kasvinsuojeluaineille annettujen lupien peruuttamisesta 7 päivänä huhtikuuta 1998 tehdyn komission päätöksen 98/270/EY(13) mukaisesti jäsenvaltioiden oli peruutettava fenvaleraatin käyttöä kasvinsuojeluaineena koskevat luvat viimeistään 7 päivänä huhtikuuta 1999. Esfenvaleraatin käyttö on edelleen sallittua. Koska direktiivien 86/362/ETY, 86/363/ETY ja 90/642/ETY liitteiden sisältämässä jäämää koskevassa nykyisessä kuvauksessa "fenvaleraatti sekä ainesosien muut sekoitukset" ei tehdä eroa fenvaleraatin käytöstä ja esfenvaleraatin käytöstä aiheutuvien jäämien välillä, on tarkoituksenmukaista muuttaa jäämän määritelmä ja enimmäismäärä siten, että ne vastaavat esfenvaleraatin käytön sallimista edelleen ja fenvaleraatin käytön kieltämistä. (9) Kuluttajien elinikäistä altistumista näille torjunta-aineille sellaisten elintarvikkeiden välityksellä, jotka voivat sisältää näiden torjunta-aineiden jäämiä, on arvioitu ja mitattu Euroopan yhteisössä käytettävien menettelyiden ja perusteiden mukaisesti ottaen huomioon Maailman terveysjärjestön julkaisemat ohjeet(14). Laskelmien mukaan tässä direktiivissä vahvistetut jäämien enimmäismäärät eivät ylitä hyväksyttävää päivittäistä saantia. (10) Kuluttajien akuuttia altistumista näille torjunta-aineille kunkin niitä mahdollisesti sisältävän elintarvikkeen välityksellä on arvioitu ja mitattu Euroopan yhteisössä käytettävien menettelyiden ja perusteiden mukaisesti ottaen huomioon Maailman terveysjärjestön julkaisemat ohjeet. Laskelmien mukaan tässä direktiivissä avointen kohtien osalta vahvistetuilla jäämien enimmäismäärillä ei ole akuutteja myrkytysvaikutuksia. (11) Kuluttajien asianmukaiseksi suojelemiseksi altistumiselta jäämille sellaisissa tuotteissa tai sellaisten tuotteiden pinnalla, joille lupaa ei ole myönnetty, jäämien enimmäismääriksi on varotoimena syytä vahvistaa analyysiherkkyyden alaraja kaikille tällaisille direktiivien 86/362/ETY, 86/363/ETY ja 90/642/ETY soveltamisalaan kuuluville tuotteille. (12) Yhteisön kauppakumppaneita on kuultu tässä direktiivissä vahvistettavista enimmäismääristä Maailman kauppajärjestön kautta, ja niiden mainittuja enimmäismääriä koskevat huomautukset on otettu huomioon. (13) Kasveja käsittelevän tiedekomitean lausunnot ja erityisesti sen torjunta-aineilla käsiteltyjen elintarvikkeiden kuluttajien suojelua koskevat neuvot ja suositukset on otettu huomioon. Maailman terveysjärjestön kuvaamat menetelmät, joihin edellä viitattiin, sellaisina kuin esittelevät jäsenvaltiot ovat niitä soveltaneet ja komissio on ne pysyvässä kasvinsuojelukomiteassa tarkastanut ja arvioinut, ovat kasveja käsittelevän tiedekomitean ohjeiden(15) mukaiset. (14) Tässä direktiivissä säädetyt toimenpiteet ovat pysyvän kasvinsuojelukomitean lausunnon mukaiset, ON TEHNYT TÄMÄN DIREKTIIVIN: 1 artikla Korvataan tämän direktiivin liitteessä I olevilla jäämien enimmäismäärillä direktiivin 86/362/ETY liitteessä II olevassa A osassa mainitut määrät kyseisten torjunta-aineiden osalta. 2 artikla 1. Korvataan tämän direktiivin liitteessä II olevilla jäämien enimmäismäärillä direktiivin 86/363/ETY liitteessä II olevassa A osassa mainitut määrät kyseisten torjunta-aineiden osalta. 2. Korvataan tämän direktiivin liitteessä III olevilla jäämien enimmäismäärillä direktiivin 86/363/ETY liitteessä II olevassa B osassa mainitut määrät kyseisten torjunta-aineiden osalta. 3 artikla 1. Korvataan tämän direktiivin liitteessä IV olevilla jäämien enimmäismäärillä direktiivin 90/642/ETY liitteessä II mainitut määrät kyseisten torjunta-aineiden osalta. 2. Vahvistetaan asefaattijäämien enimmäismääräksi persikoiden osalta 0,02(16) mg/kg. 4 artikla Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 28 päivänä helmikuuta 2001. Niiden on ilmoitettava tästä komissiolle viipymättä. Niiden on sovellettava näitä toimenpiteitä 1 päivästä heinäkuuta 2001. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 5 artikla Tämä direktiivi tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä. 6 artikla Tämä direktiivi on osoitettu kaikille jäsenvaltioille. Tehty Brysselissä 22 päivänä kesäkuuta 2000. Komission puolesta David Byrne Komission jäsen (1) EYVL L 221, 7.8.1986, s. 37. (2) EYVL L 107, 4.5.2000, s. 28. (3) EYVL L 221, 7.8.1986, s. 43. (4) EYVL L 350, 14.12.1990, s. 71. (5) EYVL L 189, 23.7.1994, s. 67. (6) EYVL L 189, 23.7.1994, s. 70. (7) EYVL L 347, 18.12.1997, s. 42. (8) EYVL L 197, 22.8.1995, s. 14. (9) EYVL L 197, 22.8.1995, s. 29. (10) EYVL L 144, 18.6.1996, s. 12. (11) EYVL L 144, 18.6.1996, s. 35. (12) EYVL L 290, 29.10.1998, s. 25. (13) EYVL L 117, 21.4.1998, s. 15. (14) Ohjeet ravinnon mukana saatavien torjunta-ainejäämien arvioimiseksi (tarkistettu laitos). GEMS/Food Programme -ohjelma yhdessä elintarvikkeiden torjunta-ainejäämiä käsittelevän Codex-komitean kanssa. Maailman terveysjärjestön julkaisu, 1997 (WHO/FSF/FOS/97.7). (15) SCP/RESI/021; SCP/RESI/024. (16) Ilmaisee analyysiherkkyyden alarajan. LIITE I >TAULUKON PAIKKA> LIITE II >TAULUKON PAIKKA> LIITE III >TAULUKON PAIKKA> LIITE IV >TAULUKON PAIKKA> >TAULUKON PAIKKA>